31996R0958
L 130/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 958/96 НА КОМИСИЯТА
от 30 май 1996 година
за изменение на Регламент (ЕО) № 1431/94 относно определяне на подробни правила за прилагане в сектора на птичето месо на режима за внос, предвиден в Регламент (EО) № 774/94 на Съвета относно откриване и предвиждане управлението на определени тарифни квоти на Общността за птиче месо и други селскостопански продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 774/94 на Съвета от 29 март 1994 г. относно откриване и предвиждане управлението на определени тарифни квоти на Общността за висококачествено говеждо месо, и за свинско месо, птиче месо, пшеница и лимец, и трици, отпадъци и други остатъци (1), изменен с Регламент (ЕО) № 2198/95 на Комисията (2), и по-специално член 7 от него,
като взе предвид Регламент (ЕО) № 3290/94 на Съвета от 22 декември 1994 г., относно адаптациите и необходимите преходни мерки в сектора на селското стопанство с оглед прилагане на споразуменията, сключени в рамките на многостранните търговски преговори от Уругвайския кръг (3), и по-специално член 3, параграф 1 от него,
като има предвид, че Регламент (ЕО) № 1431/94 на Комисията (4), последно изменен с Регламент (ЕО) № 2916/95 (5), установява подробни правила в сектор „Птиче месо“ на предвидения в Регламент (ЕО) № 774/94 режим на внос;
като има предвид, че с цел предотвратяване на спекулата и в светлината на натрупания опит, по-специално по отношение на големия брой заявители, е необходимо да се променят условията за достъп до този режим, за да се изключат стопанските субекти, които не възнамеряват да използват разрешителните за задоволяване на собствените си нужди;
като има предвид, че срокът на валидност на разрешителните позволява на вносителите да подават молбите си през първите десет дни на всяко тримесечие;
като има предвид, че Управителният комитет по птиче месо и яйца не е представил становище в указания от неговия председател срок,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1431/94 се изменя, както следва:
1.
Член 3, буква а) се заменя със следния текст:
„а)
Заявителите за лицензии за внос трябва да бъдат физически или юридически лица, които към момента на подаване на заявлението могат да докажат при удовлетворяване на изискванията на компетентните органи в държавите-членки, че са внесли или изнесли не по-малко от 100 t (тегло на продукта) от продуктите, попадащи в кодове по КН 0207, 1602 31, 1602 32 и 1602 39 през всяка от двете календарни години, предшестващи годината на подаване на заявлението за издаване на разрешително. Въпреки това,в случая на обекти за търговия на дребно или ресторанти, продажбата на продуктите им на крайния потребител се изключва от ползването на предимствата от този режим.“
2.
Член 4, параграф 1, първа алинея се заменя със следния текст:
„Заявленията за лицензии могат да се подават единствено през първите десет дни от всеки период, посочен в член 2.“
Член 2
Настоящият регламент влиза в сила на 1 юни 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 май 1996 година.